Wyši měšćanosta Wojerec ma po woli radźićelow zrěčenje wotzamknyć
Wojerecy (AK/SN). Za saněrowanje Wojerowskeho dwórnišća je so tamniša měšćanska rada na swojim wčerawšim posedźenju wuprajiła. Jednohłósnje radźićeljo wobzamknychu, zo ma wyši měšćanosta Stefan Skora (CDU) ze zajimowym zjednoćenstwom za dwórnišćo hišće lětsa zrěčenje wo jeho saněrowanju wotzamknyć. W nim ma so zrjadować, kak chcedźa projekt financować a zwoprawdźić. Zrěčenje ma hač do lěta 2018 płaćić. Nošer saněrowanja dwórnišća je Wojerowske zajimowe zjednoćenstwo. Wobydlerjej Rainer Glausch a Thomas Gröbe je zastupujetaj. Wobaj běštaj naprawu 5. oktobra w techniskim wuběrku měšćanskeje rady předstajiłoj.
pol_Latn szl_Latn